ddrg/super_eurlex huggingface dataset:
KIRJALLINEN KYSYMYS E-0436/00 esittäjä(t): Camilo Nogueira Román (Verts/ALE) komissiolle. Komission kanta Yhdistyneen kuningaskunnan pyrkimyksiin alueellistaa yhteisön vesillä tapahtuva kalastus.



Virallinen lehti nro 026 E , 26/01/2001 s. 0042 - 0043



KIRJALLINEN KYSYMYS E-0436/00 esittäjä(t): Camilo Nogueira Román (Verts/ALE) komissiolle (23. helmikuuta 2000) Aihe: Komission kanta Yhdistyneen kuningaskunnan pyrkimyksiin alueellistaa yhteisön vesillä tapahtuva kalastus Yhdistynyt kuningaskunta haluaa alueellistaa yhteisön vesillä tapahtuvan kalastuksen ja laajentaa valtion yksinoikeutettuun toimivaltaan kuuluvaa aluevesirajaa 12 meripeninkulmasta 24 meripeninkulmaan. Tämä rikkoisi yhteisön kalastusalueen. Lehtitietojen mukaan maatalous- ja kalastusasioista vastaava komission jäsen Franz Fischler harkitsisi mahdollisuutta tukea tätä pyrkimystä. Mikä on komission virallinen kanta tähän vakavaan asiaan? Voiko komissio tukea tätä Yhdistyneen kuningaskunnan pyrkimystä, joka toteutuessaan voisi tuhota yhteisen kalastuspolitiikan ja vaikuttaa hajottavasti itse Euroopan talous- ja raha-alueeseen? Franz Fischlerin komission puolesta antama vastaus (10. huhtikuuta 2000) Komissio haluaa ilmoittaa parlamentin jäsenelle että Yhdistyneen kuningaskunnan hallitus ei ole esittänyt mitään ehdotuksia yhteisön vesillä tapahtuvan kalastuksen alueellistamisesta tai aluevesirajan laajentamisesta nykyisestä 12 meripeninkulmasta 24 meripeninkulmaan. Edellä mainitut ajatukset tulivat esille komission vuosina 1998-1999 järjestämän vuoden 2002 jälkeistä yhteistä kalastuspolitiikkaa käsittelevän kuulemismenettelyn yhteydessä. Yhdistyneen kuningaskunnan kalastajajärjestöjen liitto esitti yksityiskohtaisen asiakirjan yhteisen kalastuspolitiikan alueellistamisesta. Parlamentti hyväksyi helmikuussa 1999 ehdotuksen 24 meripeninkulman mittaisen kansallisen aluevesirajan käyttöön ottamisesta. Komissio valmistelee parhaillaan vuoden 2001 ensimmäisellä puoliskolla julkaistavaa kertomusta yhteisön kalastuspoliittisesta tilanteesta kalastus- ja vesiviljelyjärjestelmän perustamisesta 20. joulukuuta 1992 annetun neuvoston asetuksen (ETY) N:o 3760/92(1) 14 artiklan mukaisesti. Tämä kertomus antaa mahdollisuuden käynnistää yhteisön toimielimissä keskustelun vuoden 2002 jälkeisestä yhteisestä kalastuspolitiikasta ja juuri niistä mahdollisista eduista ja haitoista, joihin myös parlamentin jäsen viittaa. (1) EYVL L 389, 31.12.1992.
KIRJALLINEN KYSYMYS E-0096/00 esittäjä(t): Camilo Nogueira Román (Verts/ALE) komissiolle. Ria de Vigon integroitu puhdistussuunnitelma.



Virallinen lehti nro 374 E , 28/12/2000 s. 0022 - 0023



KIRJALLINEN KYSYMYS E-0096/00 esittäjä(t): Camilo Nogueira Román (Verts/ALE) komissiolle (26. tammikuuta 2000) Aihe: Ria de Vigon integroitu puhdistussuunnitelma Ria de Vigon suulla toteutetaan sitä koskevan integroidun puhdistussuunnitelman mukaista hanketta, joka saa yhteisrahoitusta niin, että koheesiorahaston osuus on 80 prosenttia ja Galician hallituksen 20 prosenttia. Vigon kuntaan kuuluvan Alcabren asukkaiden mukaan puhdistustyön hidas eteneminen ja siinä käytettyjen laitteiden rapistuminen aiheuttaa lukuisia ongelmia, kuten kotitalouksien jätevesien sekä erittäin vaarallisten ja myrkyllisten teollisuusjätteiden aiheuttamat vahingot luonnon ja asukkaiden kannalta hyvin arvokkaille rannoille. Alcabren asukkaat ovat jo valittaneet tästä tilanteesta komissiolle ja Euroopan oikeusasiamiehelle ja vaatineet Vigon kunnan alueeseen kuuluvan Corunha-kadun ja Lagares-joen suun välisen alueen tarkastusta. Aikooko komissio tarkastuttaa Ria de Vigon suulla toimivan Colector da Margem ja Lagares-joella toimivan EDAR -yritysten käyttämät laitteet, kuten alueen asukkaat ovat pyytäneet? Michel Barnierin komission puolesta antama vastaus (7. maaliskuuta 2000) Komissio on äskettäin saanut tietoonsa arvoisan parlamentin jäsenen mainitsemat seikat, ja se on ottanut yhteyttä Espanjan viranomaisiin ja pyytänyt niiltä tietoja ilmoitetuista seikoista. Tarkoituksena on varmistaa, että kyseiseen hankkeeseen sovellettavia yhteisön säännöksiä noudatetaan. Lisäksi komissio aikoo pyytää huhtikuussa 2000 pidettävässä seurantakomitean seuraavassa kokouksessa tarkempaa analyysiä hankkeen sisällöstä. Komissio tiedottaa parlamentin jäsenelle asian seurannasta.
KIRJALLINEN KYSYMYS E-1211/00 esittäjä(t): Glyn Ford (PSE) komissiolle. Deutsche Post ja Saksan hallitus.



Virallinen lehti nro 046 E , 13/02/2001 s. 0146 - 0147



KIRJALLINEN KYSYMYS E-1211/00 esittäjä(t): Glyn Ford (PSE) komissiolle (14. huhtikuuta 2000) Aihe: Deutsche Post ja Saksan hallitus Saksan hallitus on taannut Deutsche Postille laillisen monopolin ja kiinteät postimerkkien hinnat. Deutsche Post saa täten huomattavasti enemmän tuloja kuin tarvittaisiin maailmanlaajuisen palvelun takaamiseksi. Deutsche Post on voinut käyttää tätä taloudellista etua hyväkseen tukemalla omaa kaupallista pakettikuljetuspalveluaan (asettaen täten alan kilpailijat välittömästi heikompaan asemaan), ja Deutsche Post on myös hankkinut osakkuuksia eri yhtiöissä eri puolilla EU:ta (se on esimerkiksi ostanut Herald International Mailingin ja 50 prosenttia Securicor Distributionista). Komissio on jo antanut ymmärtää, että Saksan hallituksen Deutsche Postille antamaan tukeen sisältyy valtiontukea. Voisiko komissio nyt selkeästi ilmoittaa onko asia näin vai eikö ole, ja jos on, niin miten komissio aikoo toimia estääkseen EU-lainsäädännön rikkomisen? Mario Montin komission puolesta antama vastaus (26. toukokuuta 2000) Komissio päätti 20. heinäkuuta 1999 aloittaa EY:n perustamissopimuksen 88 artiklan 2 kohdassa (ent. 93 artikla) vahvistetun menettelyn, joka koskee Deutsche Post AG:lle mahdollisesti myönnettyä valtiontukea. Menettely kattaa kaikki Deutsche Post AG:n valtiontukea koskevat väitteet: kirjepalvelumonopolista saatuja tuloja väitetään käytetyn pakettitoiminnasta syntyneiden tappioiden kattamiseen ja yrityskauppojen rahoitukseen, kuten myös Deutsche Post AG:lle siirretyistä kiinteistöistä saatuja tuloja, minkä lisäksi valtion väitetään myöntäneen Deutsche Post AG:n veloille valtiontakauksia ja vastaavan sen eläkevelvoitteista. Komissio tutkii parhaillaan Saksan hallitukselta ja asianomaisilta osapuolilta saamiaan huomautuksia. Koska asian tutkiminen on vielä kesken, tutkimusten mahdollisia tuloksia on liian aikaista arvailla vielä tässä vaiheessa.
KIRJALLINEN KYSYMYS E-0400/00 esittäjä(t): William Newton Dunn (PPE-DE) komissiolle. Melton Mowbrayn sianlihapiiraat.



Virallinen lehti nro 374 E , 28/12/2000 s. 0066 - 0067



KIRJALLINEN KYSYMYS E-0400/00 esittäjä(t): William Newton Dunn (PPE-DE) komissiolle (15. helmikuuta 2000) Aihe: Melton Mowbrayn sianlihapiiraat Aikooko komissio myöntää Leicestershiressä sijaitsevalle Melton Mowbrayn alueen perinteisten ja maailmankuulujen sianlihapiiraiden tuottajille samanlaisen nimeä ja alkuperää koskevan suojan, joka on myönnetty samppanjan ja Stilton-juuston tuottajille? Franz Fischlerin komission puolesta antama vastaus (24. maaliskuuta 2000) Asetuksella (ETY) N:o 2081/92(1) otettiin käyttöön maataloustuotteiden ja joidenkin elintarvikkeiden maantieteellisten merkintöjen rekisteröinti- ja suojajärjestelmä. Järjestelmä ei koske viinituotteita. Mikäli kyseistä sianlihapiirasta voidaan pitää lihavalmisteena, se voi kuulua järjestelmän soveltamisalaan. On kuitenkin syytä muistuttaa, että kyseessä on vapaaehtoinen järjestelmä, joten vain kyseisen tuotteen valmistajat voivat aloittaa menettelyn merkinnän Melton Mowbray Pork Pies rekisteröimiseksi asetuksen (ETY) N:o 2081/92 mukaisesti. Tuote ja maantieteellinen alue sekä tuotteen ja alueen välinen yhteys on kuvailtava tarkasti asetuksen 4 artiklassa tarkoitetussa eritelmässä. Rekisteröintihakemuksessa on myös perusteltava, vastaako tuote maantieteellisen merkinnän tai alkuperänimityksen määritelmiä. Päätös siitä, onko hakemus asetuksen vaatimuksen mukainen, voidaan tehdä vain, jos siinä on Yhdistyneen kuningaskunnan viranomaisten välityksellä komissiolle lähetetyt tiedot. Lisäksi toteutetaan yhteisön menettely, jossa hakemuksen tiedot julkaistaan Euroopan yhteisöjen virallisessa lehdessä, jotta muut valmistajat ja toimijat voivat halutessaan esittää väitteen rekisteröintiä vastaan. Näin turvataan niiden mahdolliset edut. (1) EYVL L 208, 24.7.1992.
KIRJALLINEN KYSYMYS P-1445/00 esittäjä(t): Arlene McCarthy (PSE) komissiolle. Urheilu ja EU:n sopimukset.



Virallinen lehti nro 026 E , 26/01/2001 s. 0166 - 0166



KIRJALLINEN KYSYMYS P-1445/00 esittäjä(t): Arlene McCarthy (PSE) komissiolle (3. toukokuuta 2000) Aihe: Urheilu ja EU:n sopimukset Euroopan komission käsiteltäväksi on viime vuosina esitetty yhä enemmän urheilua koskevia asioita. Tilannetta hankaloittaa kuitenkin se tosiasia, että urheilu ei sisälly yhteisön lainsäädäntöön. Onko komission mielestä toivottavaa tai edes mahdollista, että hallitustenvälisessä konferenssissa käsiteltäisiin urheilua koskevaa pöytäkirjaa tai liitettä? Miten tällainen pöytäkirja tai liite on komission mielestä muotoiltava ja millainen oikeudellinen painoarvo sillä tulee olla? Viviane Redingin komission puolesta antama vastaus (24. toukokuuta 2000) Komission käsitys perustamissopimusten muuttamiseen tähtäävästä hallitustenvälisestä konferenssista on esitetty asiakirjassa Toimielinjärjestelmän muuttaminen laajentumisen onnistumiseksi(1). Kyseisessä asiakirjassa ei mainita urheilua koskevien määräysten mahdollista liittämistä perustamissopimukseen. (1) KOM(2000) 34 lopullinen.
KIRJALLINEN KYSYMYS E-0090/00 esittäjä(t): Camilo Nogueira Román (Verts/ALE) komissiolle. Galician maitokiintiö.



Virallinen lehti nro 026 E , 26/01/2001 s. 0013 - 0013



KIRJALLINEN KYSYMYS E-0090/00 esittäjä(t): Camilo Nogueira Román (Verts/ALE) komissiolle (26. tammikuuta 2000) Aihe: Galician maitokiintiö Maatalouden pääjohtajaksi äskettäin nimitetty maatalous- ja kalastusasioista vastaavan komission jäsenen tiedottaja ja korkea-arvoinen edustaja on Galician lehtien mukaan ilmoittanut, että Galicia ei tule saamaan suurempaa maitokiintiötä, ja että alueen on ilmeisesti oltava jopa kiitollinen saadessaan pienen osan Espanjalle täksi ja seuraaviksi vuosiksi myönnetystä 550 000 tonnin lisäyksestä. Näin, vaikka hän, kuten kaikki asiasta vastaavat virkamiehet komissiossa, varmasti tietää, että alueen maitokiintiö on aivan liian pieni. Liian pienen maitokiintiön vuoksi Galician maataloutta ei voida nykyaikaistaa ilman malthusilaista maatilojen alasajoa. Näillä tiloilla olisi kuitenkin täysin mahdollista saavuttaa Euroopan keskiarvoa vastaava tuottavuus ja Galicia voisikin saavuttaa lähes Bretagnen tai Irlannin tasoisen tuotannon. Voiko komissio ilmoittaa tässä tilanteessa, millaista maaseudun kehittämisen strategiaa voitaisiin soveltaa Galician kaltaiselle alueella, jota estetään lisäämästä maidontuotantoa, vaikka se on pääasiallisin, selvin ja todellisin mahdollisuus maaseudun kehittämiseksi, kuitenkin siten, ettei muita alueen maatalouden monipuolistamiseksi toteutettavia toimia heikennetä? Franz Fischlerin komission puolesta antama vastaus (28. helmikuuta 2000) Asetukseen maaseudun kehittämisestä sisältyy useita toimenpiteitä, joilla edistetään maaseutualueiden sopeuttamista ja kehittämistä. Aluetta koskevan kehittämisohjelman esittäminen ei kuitenkaan ole komission vaan kansallisten tai alueellisten viranomaisten tehtävä. Kehittämisohjelmassa ehdotetaan kehitysstrategioita ja toimenpiteitä niiden toteuttamiseksi keskipitkällä aikavälillä siten, että otetaan huomioon alueen erityinen sosio-ekonominen tilanne. Komission tehtävänä on tutkia, vastaavatko tehty analyysi ja ehdotetut toimenpiteet asianmukaisesti alueen rakenneuudistamisen ja uudelleenjärjestelyn vaatimuksiin. Maitokiintiöiden osalta arvoisaa parlamentin jäsentä pyydetään katsomaan hänen kirjalliseen kysymykseensä E-91/00 annettua vastausta(1). (1) EYVL C 330 E, 21.11.2000.
KIRJALLINEN KYSYMYS E-0883/00

esittäjä(t): Glyn Ford (PSE) komissiolle

(22. maaliskuuta 2000)

Aihe: Commercial Hydraulicsin toimintojen siirtäminen Englannista Saksaan

Commercial Hydraulicsiin kuuluva Ultra Hydraulic Ltd. ilmoitti äskettäin suunnitelmistaan siirtää toimintonsa Yhdistyneestä kuningaskunnasta (Cheltenham ja Gloucestershire) Saksaan. Ilmoitus julkaistiin tiedottamatta siitä ensin ammattiliitoille, vaikka toimintojen siirtäminen merkitsee esimerkiksi Cheltenhamille jopa 252:n työpaikan menetystä.

Onko komissio myöntänyt varoja Commercial Hydraulicsille toimintojen siirtämistä varten? Onko komissio lisäksi tarkistanut, että myönsikö Saksan hallitus varoja kyseiselle yritykselle toimintojen siirtämistä varten? Noudatettiinko tässä yhteydessä valtiontukia koskevaa yhteisön lainsäädäntöä? Onko komissio sitä mieltä, että ammattiliittojen kuulematta jättäminen vastaa työntekijöiden kuulemisesta annetun lain henkeä ja kirjainta?

Mario Montin komission puolesta antama vastaus

(10. toukokuuta 2000)

Komissio ei ole saanut Saksan hallitukselta ilmoitusta arvoisan parlamentinjäsenen mainitsemista Commercial Hydraulicsin suunnitelmista siirtää toimintonsa. Komissio ei myöskään ole saanut muista lähteistä tietoja siitä, että Saksan hallitus olisi myöntänyt varoja siirron toteuttamiseksi. Siten komissio ei voi päätellä, onko EY:n perustamissopimuksen valtiontukisääntöjä noudatettu siinä tapauksessa, että ne soveltuisivat kyseiseen tapaukseen.

Komissio itse ei ole myöntänyt varoja mainittua siirtoa varten.

Komissiolla ei ole tarkkoja tietoja toimenpiteistä, joihin Ultra Hydraulic Ltd tai Commercial Hydraulics ovat ryhtyneet ilmoittaakseen työntekijöiden edustajille Cheltenhamin toimipaikan sulkemisesta ja tästä seuraavista irtisanomisista sekä kuullakseen heitä asiasta. Työntekijöiden joukkovähentämistä koskevan jäsenvaltioiden lainsäädännön lähentämisestä 20 päivänä heinäkuuta 1998 annetun neuvoston direktiivin 98/59/EY(1) ja sen täyntäntöönpanemiseksi annettujen kansallisten säädösten nojalla Ultra Hydraulic Ltd on kuitenkin velvollinen tiedottamaan ja kuulemaan työntekijöitä ennen irtisanomisten toteuttamista. Siten on ensisijaisesti Iso-Britannian viranomaisten asia arvioida, onko velvoitetta noudatettu.

Toimipaikan siirtämiseen tai sulkemiseen ei sinänsä kohdistu yhteisön oikeudesta johtuvaa suoraa ennakkoilmoitus- ja kuulemisvelvoitetta. Nimenomaan tämän puutteen korjaamiseksi komissio esitteli marraskuussa 1998 ehdotuksen työntekijöille tiedottamista ja heidän kuulemistaan koskevista yleisistä puitteista yhteisössä(2). Puitteet perustuvat työntekijöiden jatkuvaan ja säännölliseen osallistumiseen yrityksen strategiseen kehittämiseen samoin kuin työpaikkojen kehityksen ennakointiin yrityksessä. Komissio pyrkii aktiivisesti siihen, että ehdotus hyväksytään mahdollisimman pian.

(1) EYVL L 225, 12.8.1998.

(2) EYVL C 2, 5.1.1999.
KIRJALLINEN KYSYMYS E-1303/00 esittäjä(t): Michl Ebner (PPE-DE) neuvostolle. EU:n ja Itävallan suhteet.



Virallinen lehti nro 046 E , 13/02/2001 s. 0167 - 0168



KIRJALLINEN KYSYMYS E-1303/00 esittäjä(t): Michl Ebner (PPE-DE) neuvostolle (27. huhtikuuta 2000) Aihe: EU:n ja Itävallan suhteet Irlantilaisen Institute of European Affairs -instituutin tutkimuksessa kritisoidaan neljäntoista EU:n jäsenvaltion Itävaltaa vastaan kohdistamia toimia, jotka tutkimuksen mukaan eivät ole vain yhteisön oikeuden vaan myös demokratian periaatteiden vastaisia. Tässä Eugene Reganin, irlantilaisen juristin ja EU:n komission jäsen Peter Sutherlandin kabinetin entisen jäsenen, tutkimuksessa ruoditaan ankarasti myös puheenjohtajavaltio Portugalin toimia. Pääasiallisina kritiikin aiheina mainitaan demokraattiseen prosessiin sekaantuminen so. neljäntoista EU:n jäsenvaltion valitsemat toimet, jotka pannaan täytäntöön unionin muodostaman oikeudellisen alueen ulkopuolella, sekä puheenjohtajavaltio Portugalin arveluttava menettely, jossa Itävallalle ei annettu mahdollisuutta antaa lausuntoa. Nimenomaisesti viitataan siihen, että ei ole mitään syytä olettaa, että Itävalta olisi vähemmän demokraattinen maa kuin Irlanti tai mikä tahansa muu EU:n jäsenvaltio. Tämän perustellun tieteellisen tutkimuksen johdosta neuvostolta kysytään - tunteeko se tämän tutkimuksen - aikooko se, mikäli ei sitä tunne, hankkia sen ja lukea sen ja lopuksi - mitä se aikoo tehdä EU:n ja Itävallan suhteiden normalisoimiseksi. Vastaus (10. heinäkuuta 2000) Neuvosto ei ole tarkastellut tutkimusta, johon arvoisa parlamentin jäsen viittaa eikä sillä ole kantaa asiaan. Toimenpiteet, joihin kysymyksessä viitataan, eivät sido neuvostoa eikä neuvosto ole ottanut kantaa niihin.
KIRJALLINEN KYSYMYS E-1100/00

esittäjä(t): Graham Watson (ELDR) komissiolle

(7. huhtikuuta 2000)

Aihe: Nandrolonin käyttö

Kuinka komisiso kommentoi 29. huhtikuuta 1996 annetun neuvoston direktiivin 96/22/EY(1) vaikutuksia, koska direktiivissä kielletään nandrolonin esiasteiden käyttö elintarvikkeissa sen perusteella, että Italian urheiluasioista vastaava elin oli todennut nandrolonia löytyvän urheilijoiden käyttämästä rautavalmisteesta?

Voiko komissio lisäksi vahvistaa, että 18. joulukuuta 1978 annetun neuvoston direktiivin 79/112/EY(2) mukaan nandrolonin esiasteiden käyttö on kielletty, jos niistä ei ole merkintää.

(1) EYVL L 125, 23.5.1996, s. 3.

(2) EYVL L 33, 8.2.1979, s. 1.

David Byrnen komission puolesta antama vastaus

(22. toukokuuta 2000)

Kuten komissio vastasi arvoisan parlamentin jäsenen tekemään kirjalliseen kysymykseen P-1611/99(1) tiettyjen hormonaalista tai tyrostaattista vaikutusta omaavien aineiden ja beta-agonistien käytön kieltämisestä kotieläintuotannossa ja direktiivien 81/602/ETY, 88/146/ETY ja 88/299/ETY kumoamisesta 29 päivänä huhtikuuta 1996 annetussa neuvoston direktiivissä 96/22/E kielletään androgeenivaikutuksia omaavien aineiden, kuten nandrolonin, antaminen (antotavasta riippumatta) karjalle ja vesiviljelyeläimille. Jos näiden aineiden jäämiä löydetään kyseisistä eläimistä tai niistä tuotetuista myytävistä elintarvikkeista, ne on välittömästi poistettava myynnistä ja hävitettävä.

Komissiolla ei ole tietoja arvoisan parlamentin jäsenen mainitsemien tuotteiden täsmällisistä ominaisuuksista. Yhteisön lainsäädännössä ei vielä ole nimenomaisia säännöksiä elintarvikkeista, jotka vastaavat urheilijoiden erityisiä ravitsemustarpeita, ja siksi sovelletaan mahdollisia kansallisia sääntöjä.

Tavallisesti elintarvikkeiden ainesosien tulee olla merkittyinä tuoteselosteeseen kuluttajalle myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 18 päivänä joulukuuta 1978 annetussa neuvoston direktiivissä 79/112/ET mainittujen määräysten mukaisesti.

(1) EYVL C 27 E, 29.1.2000.
KIRJALLINEN KYSYMYS E-0660/00 esittäjä(t): Camilo Nogueira Román (Verts/ALE) komissiolle. Galicialaiset Bazan ja Astano -yritykset ja Espanjan valtion telakoiden fuusio.



Virallinen lehti nro 026 E , 26/01/2001 s. 0084 - 0084



KIRJALLINEN KYSYMYS E-0660/00 esittäjä(t): Camilo Nogueira Román (Verts/ALE) komissiolle (9. maaliskuuta 2000) Aihe: Galicialaiset Bazan ja Astano -yritykset ja Espanjan valtion telakoiden fuusio Espanjan valtionyhtiöistä vastaava viranomainen harkitsee galicialaisten Bazan ja Astano -yrityksiin kuuluvien telakoiden mahdollista sulauttamista yhdeksi siviili- ja sota-alusten rakennusyhtiöksi. Onko komissio tietoinen tästä hankkeesta, ja voiko se sanoa, merkitsisikö tämän fuusion syntyminen sitä, että galicialaiset telakat voisivat ryhtyä jälleen kauppalaivaston alusten rakentamiseen? Mario Montin komission puolesta antama vastaus (10. huhtikuuta 2000) Tämä kirjallinen kysymys koskee samaa asiaa kuin arvoisan parlamentin jäsenen kirjallinen kysymys E-94/00(1), joten komissio viittaa aiemmin antamaansa vastaukseen. Kuten siinä selitettiin, yksikään sulautunut yhtiö ei voi aloittaa uudelleen kauppa-alusten rakentamista. (1) EYVL C 280 E, 3.10.2000, s. 176.
KIRJALLINEN KYSYMYS E-0676/00 esittäjä(t): Michl Ebner (PPE-DE) komissiolle. Matkailualan toimet.



Virallinen lehti nro 330 E , 21/11/2000 s. 0203 - 0203



KIRJALLINEN KYSYMYS E-0676/00 esittäjä(t): Michl Ebner (PPE-DE) komissiolle (9. maaliskuuta 2000) Aihe: Matkailualan toimet Matkailupolitiikan puutteellista yhteensovittamista Euroopan unionissa kritisoidaan ajoittain. Komissio perustelee puutteellisen yhteensovittamisen useimmiten sillä, että sopimuksissa ei ole riittävää oikeusperustaa tällaisia toimia varten. Voiko komissio ilmoittaa, aikooko se tulevaisuudessa parantaa eri jäsenvaltioiden matkailulainsäädäntöjen yhteensovittamista ja yhdenmukaistamista? Voiko komissio lisäksi ilmoittaa, mihin konkreettisiin toimiin se on tähän mennessä ryhtynyt matkailun edistämiseksi erityisesti seuraavilla aloilla: aamiaismajoitus, yksityinen huoneenvuokraus, loma-asunnot ja vastaavanlaiset majoitukset? Mihin toimiin se aikoo ryhtyä tällä alalla lähitulevaisuudessa? Erkki Liikasen komission puolesta antama vastaus (5. huhtikuuta 2000) Komissio viittaa 28. huhtikuuta 1999 antamaansa tiedonantoon Matkailuun liittyvän työllistämispotentiaalin tehostaminen(1), jossa hahmotellaan yhteisön uutta lähestymistapaa matkailualalla. Lähestymistapa perustuu matkailualan ja -markkinoiden sekä niiden kasvu- ja työllistämismahdollisuuksien tuntemiseen, minkä perusteella voidaan edistää olosuhteita, jotka helpottavat näiden mahdollisuuksien kestävää toteuttamista. Toimeenpanossa keskitytään yhteistyöhön jäsenvaltioiden kanssa, matkailuelinkeinon taloudellisten ja yhteiskunnallisten toimijoiden kuulemiseen sekä yhteisön muiden matkailuun vaikuttavien toimien ja ohjelmien yhteensovittamiseen. Komissio on tietoinen matkailualan monitahoisuudesta ja pitää päätehtävänään sen eri osatekijöiden johdonmukaista yhdentämistä muihin politiikkoihin, kuten aluepolitiikkaan, liikennepolitiikkaan, kuluttajapolitiikkaan, ympäristöpolitiikkaan, yrityspolitiikkaan, kilpailupolitiikkaan, työllisyyspolitiikkaan ja tutkimuspolitiikkaan. Komissio katsoo, että yhteisön kaiken matkailualaa koskevan toiminnan tulee täydentää jäsenvaltioiden toimintaa toissijaisuusperiaatetta noudattaen. Komissio ei aio yhdenmukaistaa jäsenvaltioiden voimassa olevia matkailualan lainsäädäntöjä, elleivät ne kyseenalaista sisämarkkinoita. Vuodesta 1996 jäsenvaltioiden toimintaa on kuitenkin koordinoinut matkailualan neuvoa-antava komitea. Yksittäisiä matkailu- tai majoitusmuotoja edistävät konkreettiset toimenpiteet eivät kuulu komission toimivaltaan. Jäsenvaltioiden viranomaiset, alueet ja matkailuala voivat tukea sopivimpia matkailupalvelumuotoja nykyisten avustusohjelmien, esim. rakennerahastojen, avulla. (1) KOM(1999) 205 lopullinen.